Batman

Batman ('nahkhiirmees') on kunstnik Bob Kane'i ja kirjanik Bill Fingeri loodud DC Comicsi koomiksi kangelane, kes ilmus esimest korda avalikkuse ette 1939. aastal koomiksi "Detective Comics" mainumbris (27). Batmani tegelaskuju on ilmunud lisaks koomiksitele ka anima- ja mängufilmides, samuti teleseriaalides ja videomängudes. 
Batmani on filmides ja telesaadetes kehastanud sellised näitlejad nagu Lewis Wilson, Robert Lowery, Adam West, Michael Keaton, Val Kilmer, George Clooney, Christian Bale ja Ben Affleck. Eri animatsioonides on Batmani osa lugenud näiteks Kevin Conroy, Bruce Greenwood, Peter Weller, Anthony Ruivivar, Jason O'Mara ja Will Arnett.
2015. aastal valis veebileht FanSided Batmani parimaks superkangelaseks artiklis "50 Greatest Super Heroes In Comic Book History".
Iseloomustus.
Batman on miljardär Bruce Wayne'i salaidentiteet, kelle kutsumus on kaitsta oma sünnilinna Gotham City elanikke ja võidelda kuritegevusega. 
Bruce Wayne sündis jõukas peres, kuid kui ta oli alles lapseeas, tapeti tema silme all ühes kõrvaltänavas tema isa ja ema: Thomas ja Martha Wayne. See sündmus mõjutas Bruce'i rängalt ning oli ka üks põhjuseid, miks ta treenis end nii füüsiliselt kui ka vaimselt selleks, et võidelda kuritegevusega linnas, kus seadusi järgivad vähesed. Samuti on tema vanemate vägivaldne mõrv põhjuseks, miks Batman ei kasuta tulirelvi ja oma vastaseid üldjuhul ei tapa. 
Bruce Wayne ja tema salaidentiteet pakuvad suurt huvi psühholoogidele ja psühhiaatritele ning tema tegelaskuju on analüüsinud paljude koolkondade esindajad. 
Kostüüm ja lisavarustus.
Batmani klassikalist kostüümi iseloomustavad must keep, tumehall või must kuulikindel rüü, mille rinnal on nahkhiirekujuline embleem, teravate nahkhiirekõrvadega kiiver, mis jätab katmata vaid suu ja lõua, ning tööriistavöö. Läbi aegade on kostüümi värvilahendused muutunud: vahel on kostüümi juures kasutatud ka erkkollaseid detaile. Keep ja kiiver on alati olnud musta värvi. Ka embleemi kujundus on aastate jooksul muutunud. 
Kuna Batman liigub tänavapinnast kõrgemal, kasutab ta selleks haaratsiga köit. Spetsiaalse disainiga keep võimaldab tal õhus lühikesi vahemaid liueldes läbida. Lisaks kostüümiga kaasas olevatele tehnoloogiaseadmetele ja relvadele nagu nahkhiirekujulised bumerangid, mida kutsutakse batarangideks, kasutab Batman ka eri tüüpi masinaid, millest tuntuim on tema auto ehk batmobiil, kuigi tal on mitmesuguseid sõidukeid ka õhus ja vees liikumiseks.
Batmani peakorter asub Wayne'ide häärberi all asuvas koobastikus, mida tuntakse Batcave'i nime all. Seda kasutavad Batman ja tema lähedased liitlased juhtimiskeskusena ning seal hoiab Batman lisaks oma varustusele ka mälestusesemeid. 
Gotham City politseijaoskonna katusel asub suur nahkhiiresümboliga prožektor, mida nimetatakse Bat-Signaliks ning mida Batmani liitlased politseijaoskonnas kasutavad tema kutsumiseks.
Varustus.
Batman liigub tihti ringi kõrgustes, kasutades selleks köit, vaenlastega võitlemiseks aga bumerangi ehk "batarang"'i ja muid vahendeid. Ringi liigub ta spetsiaalselt disainitud ja varustatud autoga ehk batmobiiliga, ringi lendab spetsiaalse lennuki ehk "batplane"'i või "batwing"'iga, vee peal liikumiseks on paat ehk "batboat" jne. Batmani tugipunkt asub Wayne'i perekonna häärberi all asuvas koopas ehk "batcave"'is, kus ta arendab ja hoiab ka oma varustust, mida tal on igaks otstarbeks. Vajadusel kutsub komissar Gotham City politseist Batmani välja, kasutades Batmani märgiga prožektorit (varasemates versioonides ka spetsiaalset telefoni).
Kõrvaltegelased.
Läbi aegade on Batmanil olnud palju liitlasi ja vaenlasi. 
Liitlased.
Alfred Pennyworth.
Perekonna ülemteener, kes pärast Wayne'ide mõrva kasvatas noore Bruce'i üles, mistõttu tunneb ta Bruce'i kõige paremini ja on talle isakujuks. Esimest korda ilmus tegelaskuju koomiksi "Batman" numbris 16 aastal 1943.
"Batman family".
Kõnekeelne nimetus grupile tegelastele, kes tegutsevad Batmani loal ja/või juhendusel Gotham Citys superkangelastena. Nende hulka kuulub lisaks teistele politseiülema tütar Barbara Gordon.
Jim Gordon.
Gotham City politseiülem Jim Gordoni tegelaskuju ilmus esimest korda koomiksi "Detective Comics" numbris 27 aastal 1939 – samaaegselt Batmani endaga, mistõttu loetakse teda Batmani vanimaks liitlaseks. 
Robin.
Robin ilmus esimest korda koomiksi "Detective Comics" numbris 38 aastal 1940.
Läbi aegade on eri perioodidel kandnud Robini kostüümi ja nime mitmed noored tegelased. Keskses süžeeliinis on neid olnud seni viis: Dick Grayson (Robin I), Jason Todd (Robin II), Tim Drake (Robin III), Stephanie Brown (Robin IV) ja Damian Wayne (Robin V). 
Õigluse liiga.
Superkangelaste meeskond, kelle üheks asutajaliikmeks oli Batman. Liikmete hulka kuuluvad kangelased nagu Superman, Wonder Woman, Aquaman ja paljud teised. 
Vaenlased.
Batmani vaenlaste hulka kuulub nii tavainimesi kui superkurjategijaid. Tema põhivastaste koondnimetusena kasutatakse väljendit "rogues gallery", mis tähendab politsei säilitatavat kogumikku kurjategijate ja kahtlusaluste fotodest, mille abil neid tuvastada. 
Paljud Batmani vastastest peegeldavad negatiivselt mingit aspekti tema iseloomust. Batmani peavaenlaseks on Jokker, kes ilmus koomiksi "Batman" esimeses numbris 1940. aasta aprillis. Teiste Batmani põhiliste vaenlaste hulka kuuluvad näiteks tegelased Jäämees, Hernehirmutis, Kaksnägu, Kassnaine, Mõistataja, Pingviin ja Poison Ivy. 
Batman muus meedias.
Lisaks koomiksitele on Bruce Wayne'i / Batmani tegelaskuju ilmunud filmides, teleseriaalides ja videomängudes.